
הכנסת העשרים
מושב שלישי
<פרוטוקול מס' 593>
מישיבת ועדת העבודה, הרווחה והבריאות
יום שלישי, ב' באב התשע"ז (25 ביולי 2017), שעה 9:06
<סדר היום:>
<מעקב אחר התקנת תקנות משרד הבריאות:>
נכחו:

<חברי הוועדה:> 
אלי אלאלוף – היו"ר
עבדאללה אבו מערוף 
<מוזמנים:> 
	רני פלוטניק
	–
	כלכלן בכיר, משרד הבריאות

	ליאור אברהם ברק
	–
	מנהל תחום פיקוח פיננסי, קופות חולים, משרד הבריאות

	שרון גוטמן טרודלר
	–
	עו"ד, יועצת משפטית, שירות המזון, משרד הבריאות

	נילי דיקמן חיון
	–
	עו"ד, הלשכה המשפטית, משרד הבריאות

	אביטל אגמון ברקוביץ
	–
	עו"ד, הלשכה המשפטית, משרד הבריאות

	אורן קבע
	–
	רפרנט בריאות, אגף התקציבים, משרד האוצר

	שירה דימניק
	–
	רפרנטית בצוות תמ"ס, אגף התקציבים, משרד האוצר

	טלי שטיין
	–
	עו"ד, ממונה על תחום בריאות, משרד המשפטים

	שי סומך
	–
	עו"ד, ייעוץ וחקיקה, משרד המשפטים

	מאיר לופטינסקי
	–
	רכז תעסוקה, הסוכנות היהודית

	אסתר בלום
	–
	קעליטה - ארגון גג למען עולים מצרפת

	יואב אלבז
	–
	יו"ר ענף התמרוקים, בעלים של בי.פור. יו, התאחדות התעשיינים

	ד"ר נורית הראל
	–
	יו"ר משותף, פישר, תעשיות פרמצבטיות בע"מ, התאחדות התעשיינים

	הדר מרלי
	–
	מנהל תחום, התאחדות התעשיינים

	חנה לאידרשניידר
	–
	מנהלת תחום ענפי, איגוד לשכות המסחר

	שמואל סין הרשקו
	–
	מזכיר אגודת טכנאי השיניים בישראל

	רות פרמינגר
	–
	עו"ד, יועצת לדיור מוגן

	מידד גיסין
	–
	נשיא ארגון בעלי הסטומה

	שמחה בניטה
	–
	יו"ר ארגון הנכים מזור

	דן קדרון
	–
	תנו יד לחירש ונכים למען נכים

	דורון יהודה
	–
	יו"ר ארגון נכי הפוליו

	מאיר זוארץ
	–
	נכה פוליו

	ששון עוזר
	–
	איל"ה

	לבנה סבג
	–
	מוזמן/ת

	משה אשרף
	–
	מוזמן/ת

	יפה נחמיה
	–
	מוזמן/ת

	רגינה טולדנו
	–
	מוזמן/ת

	אסף טויב
	–
	מוזמן/ת

	נדב בן יוסף
	–
	מוזמן/ת

	אלי כהן
	–
	מוזמן/ת

	רונן הראל
	–
	מוזמן/ת

	אהוד קליין
	–
	מוזמן/ת

	צחי קלר
	–
	מוזמן/ת

	חיים פרננדס
	–
	מוזמן/ת

	שירי שלום
	–
	מוזמן/ת

	ניסים אלון
	–
	מוזמן/ת

	עידו ציון
	–
	מוזמן/ת

	עידית שבתאי סידיס
	–
	שדלן/ית (פוליסי בע"מ), מייצג/ת את איגוד לשכות המסחר, חטיבת התמרוקים (לקוחות קבועים נוספים שנושא הישיבה נוגע אליהם באופן ישיר: הסוכנות היהודית, פרוקטר אנד גמבל ישראל)

	אבישג שחם חדד
	–
	שדלן/ית


<ייעוץ משפטי: >
נעה בן שבת
<מנהל/ת הוועדה:>
אתי שבתאי
<רישום פרלמנטרי:>
אהובה שרון, חבר תרגומים
<מעקב אחר התקנת תקנות משרד הבריאות:>
<היו"ר אלי אלאלוף:>
בוקר טוב. היום ה-25 ביולי 2017, ב' באב התשע"ז, השעה 09:06 ואני מתכבד לפתוח את ישיבת ועדת העבודה, הרווחה והבריאות.
אנחנו ממשיכים במעקב אחרי קבלה או אי קבלה של תקנות משרד הבריאות בנושאים שונים. ברשותכם, תוך כדי ניתן את הדיווח גם על דברים שבינתיים הגיעו ונראה איך מתמודדים עם מה שיש לנו. אנשי משרד הבריאות ואנשי משרד המשפטים, תתכוננו להתייחס לדברים האלה. כל מי שרוצה לשאול שאלות הבהרה, יכול לעשות זאת. היחיד שאמור להיות בלחץ בישיבה הזאת זה אני. כל השאר, תשתחררו. אין שום סיבה שתרגישו שאנחנו נקבל החלטות לא הגיוניות בהתחשב בזה שהתקנות מגיעות באיחור. כל זה נובע ממספר סיבות הגיוניות וגם כאלה שהן לא הגיוניות. נראה את זה תוך כדי דיון בכל אחת מהנקודות.

נתחיל בנושא חומר הדברה.

<נעה בן שבת:>
בנושא חומרי הדברה, זאת השלמה לישיבה קודמת שהתקיימה בנושא של חומר הדברה. משרד הבריאות התבקש להסביר מתי יגיעו תקנות מעודכנות, סט מעודכן של תקנות בריאות הציבור (מזון) (שאריות חומרי הדברה) שהוזכר באותה ישיבה.

<שרון גוטמן טרודלר:>
משרד הבריאות. התקנות מועברות היום לסבב חתימות בתוך המשרד לצורך חתימת השר. הן יועברו לחתימת שר החקלאות משום שאלה תקנות משותפות לשני המשרדים. אחר כך יועברו לפרסום.
<נעה בן שבת:>
התיאום עם משרד החקלאות נעשה מראש.

<שרון גוטמן טרודלר:>
כן.

<נעה בן שבת:>
מבחינה מקצועית כבר נעשה תיאום.

<שרון גוטמן טרודלר:>
נכון.

<היו"ר אלי אלאלוף:>
מועד.

<שרון גוטמן טרודלר:>
היום הן מועברות לחתימה.

<היו"ר אלי אלאלוף:>
מועד קבלה כאן.

<שרון גוטמן טרודלר:>
מאחר ומדובר בחתימה של עוד שר, אני לא יכולה להתחייב בשם משרד החקלאות. 

<היו"ר אלי אלאלוף:>
נוכל לסיים את זה בפגרה?

<שרון גוטמן טרודלר:>
אני מקווה שכן.

<היו"ר אלי אלאלוף:>
אני קובע שבחודש ספטמבר אנחנו דנים בזה. נתאם אתכם מועד מדויק. 

נמשיך.

<נעה בן שבת:>
נושא ראשון שעלה על סדר היום, בפקודת בריאות העם, סעיף 65ב(1). הייתה הצעה לכרוך את נושא החיסונים לילדים ואגב כך הוצע להקים מאגר חיסונים שאפשר יהיה לאתר בו את כל החיסונים שעברו התושבים, האזרחים, ולמעשה לעשות מאגר ממוחשב. השר התבקש לקבוע הוראות בנושא הזה. ההוראה הזאת נשארה על כנה. נראה שזה מאגר שיכול להועיל ולסייע.

<היו"ר אלי אלאלוף:>
גם למנוע אסונות.

<נעה בן שבת:>
השאלה אם נקבעו הוראות ואם יש מאגר כזה.

<נילי דיקמן חיון:>
בוקר טוב לוועדה. אני מתנצלת על האיחור. תקנות בריאות העם נשארו כפי שהיועצת המשפטית אמרה, גם לאחר שנמחקו יתר הסעיפים באיזושהי רפורמה שלא יצאה אל הפועל כי סברנו שיכול להיות להם שימוש מעשי. התקנות האלה עדיין לא תוקנו ואני רוצה להדגיש שזה לא פגע באיזשהו שירות שצריך להינתן לציבור או לא עיכב איזושהי פעילות שלא נכנסה לתוקף בגלל היעדר התקנת התקנות. התקנות יכולות לאפשר לנו לשפר את המעקב ואת השירותים אחרי הפעילות של טיפות החלב אבל כמובן שיש לנו כלים נוספים גם בתחום אגף הרוקחות, המעקב אחר החיסונים וגם בתחומים אחרים.

<היו"ר אלי אלאלוף:>
למה כששואלים שאלה פשוטה, מקבלים תשובה ארוכה?

<נילי דיקמן חיון:>
לא תעדפנו את התקנות האלה בשנים האחרונות.

<היו"ר אלי אלאלוף:>
יהיו תקנות?

<נילי דיקמן חיון:>
הן לא התקדמו אבל אנחנו בהחלט מתכוונים לתקן את התקנות האלה בעתיד הקרוב.

<היו"ר אלי אלאלוף:>
אנחנו אימצנו אתמול נוסחה לפיה כל שלושה חודשים אנחנו רוצים לקבל בכתב למה זה לא התקדם ולא יותר משישה חודשים להגיש אותן. גם כאן נאמץ את השיטה.

<נילי דיקמן חיון:>
ההצעה מקובלת.

<היו"ר אלי אלאלוף:>
תוך שלושה חודשים אנחנו רוצים לקבל תשובה. שלושה חודשים, זה מיד אחרי הפגרה למרות ששמתם לב שיש לנו ימי עבודה בפגרה עצמה. אם תצליחו, בבקשה. אם לא, תעבירו לנו דברי הסבר, היכן זה עומד ולמה זה עוד לא מוכן. תוך שישה חודשים אתם מביאים את התקנות יהיה מה שיהיה. 

<נילי דיקמן חיון:>
אני רוצה שוב להסב את תשומת לבכם שביחס לתחומים אחרים מאוד דחופים שאנחנו צריכים לקדם ולעבוד בחודשים הקרובים, אני לא חושבת שכאן מדובר באותה דרגה.

<היו"ר אלי אלאלוף:>
אני לא רוצה לתת לך הרצאה על הסכנות שיש בחיסון כפול בטעות. נמצא כאן דוקטור לרפואה, ועבדאללה יודע טוב ממני. אני יודע שזה מאוד מסוכן לילד, לתינוק, לקבל חיסונים מיותרים. אם כן, זה גם דחוף. חוץ מזה, חוק הוא חוק. קבענו חוק בליווי של תקנות, אז תעמדו בזה. לשם כך יש משרד וזאת ההתמודדות שלכם.

<נעה בן שבת:>
למרות שלתקנות האלה לא נקבע מועד חובה להתקנה.

<היו"ר אלי אלאלוף:>
מעכשיו אין תקנות שלא יהיו עם מועד חובה ומעקב אחרי המועד. זה דבר שכנראה לא עשינו מספיק.

<נעה בן שבת:>
הנושא הבא על סדר היום הוא תיקון פקודת הרוקחים (מס' 26). הנושא של פטור מבחינות לגבי עולים ולגבי תושבים חוזרים. התקנות האלה הגיעו ממש השבוע לוועדה ואני מקווה שכבר בשבוע הבא יהיה אפשר לדון בהן.

<היו"ר אלי אלאלוף:>
אני לא יודע מה הפחיד אתכם, הדיון של הבוקר או בכלל? חברים, אל תשכחו שמאחורי התקנות האלה נמצאים בני אדם. זה מופיע באתר שלנו? כן. מי שרוצה, יכול כבר לעיין. תודה. נקיים דיון בפגרה.

<מאיר לופטינסקי:>
הסוכנות היהודית, ממונה על תעסוקה. למרות שהוחלט על התקנות, משרד הבריאות המשיך לתת תשובה לעולים החדשים שלא יודעים על התקנות ולכן העולים מתבקשים להיבחן. אנחנו לא הבנו את התשובה הזאת.

<היו"ר אלי אלאלוף:>
בעתיד הקרוב יתחלף הפקיד שנתן את התשובה הזאת. זאת התשובה שלי. זה פשוט לא יאומן. מותר לנו להרים ידיים לפעמים בפרק זמן קצר.

<נעה בן שבת:>
אבל בשלב הביניים הם ממשיכים להיבחן? אומרים להם שהתקנות אמורות להגיע?

<מאיר לופטינסקי:>
לא.

<היו"ר אלי אלאלוף:>
אל תנסה לשנות את האיש הזה. 

<מאיר לופטינסקי:>
התשובות שצריכות לצאת לעולה הן שהתקנות נבחנות ובעתיד הקרוב תתקבל תשובה, אבל להגיד להם שהם עומדים להיבחן, זה לא.

<היו"ר אלי אלאלוף:>
יש לי בקשה. תתערבו. זה עניין של סדר פנימי. אם יש לך העתק של סוג התגובה, תעביר בבקשה ליועצת המשפטית של המשרד והיא תעשה סדר.

<מאיר לופטינסקי:>
בסדר גמור. יש לי את זה אפילו באי-מייל.

<היו"ר אלי אלאלוף:>
תעביר בבקשה. תודה לך.

<עבדאללה אבו מערוף (הרשימה המשותפת):>
עם תשובות כאלה הגענו לבג"ץ מול הפקיד שנותן תשובות כאלה. אני מנצל את ההזדמנות להצטרף לדבריו של היושב ראש. זאת אחריות משרד הבריאות שעד עכשיו מרשה לבן אדם במשרה גבוהה לעבוד ולהתעלל באנשים שמבקשים תשובות נכונות לפי החוק. זאת בושה, סליחה על הביטוי, וזה לא כבוד למשרד הבריאות.

<נילי דיקמן חיון:>
אם אפשר להגיב. הנושא לא מוכר לי.

<עבדאללה אבו מערוף (הרשימה המשותפת):>
לנו הנושא מוכר טוב. אני אחראי על כל מילה שאני אומר. זאת התעללות. הגענו לבג"ץ כמה פעמים. אני מבקש לא להגן. אם את לא מכירה את הנושא, אל תגני. זה כואב לי. אני כבר שנה וחצי שותק אבל אני מנצל את ההזדמנות, יום לפני הפגרה, ואני מאוד מצטער שזה כך אבל זה כך.

<נילי דיקמן חיון:>
אבל האדון לא נמצא כאן כדי להשיב.

<היו"ר אלי אלאלוף:>
לא כדאי שיבוא. ממילא הוא לא יבוא.

<נילי דיקמן חיון:>
אני רק אומרת שכמשרד הבריאות אנחנו מוכנים לבדוק.

<עבדאללה אבו מערוף (הרשימה המשותפת):>
לא כבוד לך להגן עליו. לא כבוד למשרד הבריאות להגן עליו.

<נילי דיקמן חיון:>
אם יש טעות במשרד הבריאות, אנחנו נתקן אותה.

<עבדאללה אבו מערוף (הרשימה המשותפת):>
לא כבוד לך ולא כבוד למשרד הבריאות שאני מכבד אותו ואת כבוד השר ליצמן שר הבריאות. לא כבוד להגן על הבן אדם הזה שעובד שם. לא כבוד.

<היו"ר אלי אלאלוף:>
לצערי זה נכון מה שאומר חבר הכנסת עבדאללה אבו מערוף. 

<עבדאללה אבו מערוף (הרשימה המשותפת):>
אני מאוד מצטער. אני לא רוצה שיהיה דבר כזה.

<היו"ר אלי אלאלוף:>
בעיקרון אנחנו נדון בתקנות האלה. אני מקווה שעוד לפני ה-15 באוגוסט.

<נעה בן שבת:>
אנחנו מקווים שכבר בשבוע הבא.

<היו"ר אלי אלאלוף:>
ב-2 באוגוסט. קיבלנו את זה אתמול או שלשום ואנחנו מתחייבים ל-2 באוגוסט.

<נעה בן שבת:>
הנושא הבא הוא חוק לתיקון פקודת הרוקחים (מס' 24). הנושא שם היה נוהל שצריך היה להתחיל לקבוע לגבי הפיקוח על מערכת הביטחון. בדיון הקודם אמרתם שהתחלתם לעבוד עם מערכת הביטחון. השאלה אם יש לכם הערכת זמנים. כפי שציינת בדיון הקודם, גם אם לא ייקבע נוהל כזה, הפקודה חלה כפי שהיא על מערכת הביטחון.

<נילי דיקמן חיון:>
כן. כמו שאמרתי בדיון הקודם, החוק עצמו קובע שנתיים לתיקון התקנות האלה. כפי שאמרתי, זה נכנס בתכנית העבודה של השנה. אנחנו מקווים שבמושב החורף זה כן יהיה מונח כאן בכנסת. אנחנו כרגע בשלב של תיאומים עם גורמי הביטחון השונים. יש לנו שלושה גורמי ביטחון שונים ואנחנו צריכים לשבת אתם ולראות את ההתאמות הנדרשות. אחר כך יש כמובן את התהליך הפנים ממשלתי שצריך להעביר למשרד המשפטים. לא מדובר בתקנות מאוד מסובכות. התמונה מבחינתנו די ברורה אבל זה עוד דורש עבודה והם לא מוכנות להגשה. אני מקווה שבמושב החורף אפשר יהיה להגיש אותן.

<היו"ר אלי אלאלוף:>
בדיונים הקודמות אחת הטענות הייתה שמשרד הביטחון וצה"ל לא רוצה לשתף פעולה בנושא.

<נילי דיקמן חיון:>
לא. אנחנו קיימנו פגישות גם עם שב"ס וגם עם המשטרה. עם צה"ל עדיין לא ישבנו. אני חושבת שהחוק הבהיר היטב את גדר המחלוקת כאן. הם לא יכולים שלא לשתף פעולה.

<היו"ר אלי אלאלוף:>
היות ומשרד הביטחון סוף סוף תלוי במישהו אחר, לפעמים בנו, אנחנו יכולים להשתמש ביכולת ההשפעה שלנו עליו.

<נילי דיקמן חיון:>
בהחלט. עשיתם כברת דרך ארוכה במסגרת הזאת. תודה.

<נעה בן שבת:>
הנושא הבא הוא הסדרת ענף התמרוקים, תקנות התמרוקים שמחכים להם כבר זמן מה וגם הן הגיעו השבוע.

<היו"ר אלי אלאלוף:>
הן מופיעות באתר שלנו. היות והיו הערות, ואתם יכולים לחזור עליהן, נציגי תעשיית התמרוקים, אם אתם רוצים, אנחנו נדון בהן ב-2 באוגוסט. מראש אני מודיע שאנחנו ניקח בחשבון את כל הזמן הנדרש להיערכות של זה. אל תהיו בלחץ. נדון בזה בצורה שקטה. יש הרבה גורמים שמרגישים לא טוב עם השמועות על חוק התמרוקים, על תקנות התמרוקים, ואני מציע שכולם יירגעו. נקיים כאן דיון ענייני, כרגיל, לטובת הציבור. זאת קודם כל טובת הציבור. אין לנו שום כוונה לפגוע באמצעות התקנות האלה בהיבט מסחרי.

אם מישהו רוצה להתייחס, בבקשה.

<חנה לאידרשניידר:>
לשכת המסחר. התקנות עדיין לא פורסמו.

<היו"ר אלי אלאלוף:>
פורסמו. 

<אתי שבתאי:>
הן באתר. התקנות פורסמו באתר.

<היו"ר אלי אלאלוף:>
תודה.

<חנה לאידרשניידר:>
אם מתקיים דיון בשבוע הבא, אנחנו רק יכולים להודות לחבר הכנסת אלי אלאלוף.

<נעה בן שבת:>
הנושא הבא. נדמה לי שדיברנו על הפודיאטרים.

<עבדאללה אבו מערוף (הרשימה המשותפת):>
דיברנו על זה אבל לא עד הסוף.

<אתי שבתאי:>
הם התחייבו עד סוף אוגוסט להעביר את תקנות הפודיאטרים למשרד המשפטים. 

<היו"ר אלי אלאלוף:>
משרד הבריאות, אתם התחייבתם להעביר עד סוף אוגוסט למשרד המשפטים?

<נילי דיקמן חיון:>
כן.

<היו"ר אלי אלאלוף:>
אתם עומדים מאחורי ההודעה שלכם?

<נילי דיקמן חיון:>
כן.

<היו"ר כאלי אלאלוף:>
מה זמן ייקח למשרד המשפטים? מרגע שתקבלו, כמה זמן ייקח לכם?

<טלי שטיין:>
זה גם תלוי באנשים אחרים.

<היו"ר אלי אלאלוף:>
זה המשרד היחיד שלא אוהב זמן.

<טלי שטיין:>
זה לא שאנחנו לא אוהבים זמן אלא פשוט תלויים בעוד אנשים. אני מקווה שבקרוב מאוד.

<היו"ר אלי אלאלוף:>
מה זה קרוב? זה לא מועד. משפטים זה משהו מדויק, לא? כך אשתי אומרת. יש לי נוסחה מאוד פשוטה. אם אתם לא מוכנים תוך שלושה חודשים מיום שקיבלתם את התקנות, אתם חייבים לדווח לנו בכתב.
<טלי שטיין:>
בסדר. אני מקבלת.

<היו"ר אלי אלאלוף:>
זה לא אומר שתחכו לשלושה חודשים. יש כאן אנשים שזקוקים וממתינים הרבה שנים להסדרת הנושא הזה.

<טלי שטיין:>
אנחנו נשתדל הרבה לפני זה.

<היו"ר אלי אלאלוף:>
מחכים לכם בעניין הזה. תודה. 

<נעה בן שבת:>
נושא נוסף הוא חוק ציוד רפואי. אנחנו מדברים על חוק שנחקק בשנת 2012 ותוקפו מותנה בתקנות מכיוון שצריכים לקבוע את כל ההסדרים על פיו. מאז ועד היום לא הגיעו התקנות לוועדה ולמעשה החוק הוא אות מתה בספר החוקים.

<היו"ר אלי אלאלוף:>
אני רוצה שמדובר בעיקר בציוד לשימוש יום יומי. זאת אומרת, שהיום משתמשים בציוד בלי סידור חוקי.

<נעה בן שבת:>
יש כמובן יחידה שעוסקת בכך ומאשרת, אבל בסיס ההסדרה של כל הנושא בנהלים.

<היו"ר אלי אלאלוף:>
תוך שלושה חודשים, או נקבל מכתב או נקיים דיון.

<נילי דיקמן חיון:>
קודם כל, אכן, כפי שהיועצת המשפטית העירה, הנושא היום מוסדר במסגרת נהלים פנימיים של המשרד ויש הליך של רישום של ציוד רפואי בפנקס אלא שזה לא מגובה באיזושהי הסדרה משפטית. נכון, החוק הזה עומד וצריך להיכנס לתוקף. אני רוצה לציין שסוג מסוים של תקנות כן פורסמו כבר ונחקקו אבל הסוג הנוסף של תקנות שצריכות להיתקן עבור כניסה לתוקף עדיין תקועות.

יש החלטת ממשלה שמחייבת את משרד הבריאות לסיים את התהליך עד ינואר 2018 ואנחנו עובדים לפי החלטת הממשלה הזאת. לכן אני מעריכה שהנושא יובא אליכם במושב החורף והתקנות יונחו בפני הוועדה כדי לעמוד בלוח הזמנים הזה של החלטת הממשלה.

<היו"ר אלי אלאלוף:>
לפי כללי המשחק, שלושה חודשים בלי תקנות, דוח בכתב. תוך שישה חודשים, אין ברירה, מביאים את מה שיש בתקנות. או יש פרוצדורה שאתם מכירים אותה – תבטלו. תעשו שינוי חוק שלא צריך תקנות ואז החוק יתקיים לפי מה שיש בו כרגע. 

<שמואל סין הרשקו:>
אגודת טכנאי השיניים. נכון להיום לא כל הציוד עובר דרך אמ"ר. יש הרבה ציוד שלא עובר דרך אמ"ר.

<היו"ר אלי אלאלוף:>
תסביר לי מה זה אמ"ר.

<שמואל סין הרשקו:>
אגף במשרד הבריאות.

<נילי דיקמן חיון:>
אגף לאביזרים ומכשירים רפואיים. 

<שמואל סין הרשקו:>
לא הכול נרשם שם ודברים מוברחים לארץ והמכס לא אוכף. מגיעים חומרים שהם לא תקניים ונכנסים לפה של החולים. 

<היו"ר אלי אלאלוף:>
זה אומר שזה דחוף.

<נילי דיקמן חיון:>
אני רק יכולה להסכים.

<היו"ר אלי אלאלוף:>
תודה על ההערה.

<נעה בן שבת:>
אתם כבר עובדים על התקנות?

<נילי דיקמן חיון:>
כבר עבדו עליהן. יש טיוטה שנעשתה עליה הרבה עבודה. היא לא הבשילה עד הסוף וכעת יש עבודה מחודשת וניסיון לגשר על הפערים. בסופו של דבר היו מחלוקות שלא הצליחו לגשר עליהן שהן אלו שמנעו את המשך התיקון ולא כל כך ההסדר המשפטי שקבוע בתיקון עצמו.

<עבדאללה אבו מערוף (הרשימה המשותפת):>
אני חושב שבעניין הזה אין להתפשר. אני חושב ש-שישה חודשים, זה זמן רב. כפי שנאמר כאן, אני חושב שצריך כמה שאפשר יותר מוקדם ודחוף לדון בתקנות.

<נעה בן שבת:>
למרות שמחכים לתקנות האלה כבר קרוב לחמש שנים.

<עבדאללה אבו מערוף (הרשימה המשותפת):>
נכון. מחכים. אז לחכות עוד חצי שנה ויותר?

<נילי דיקמן חיון:>
עוד שלושה חודשים, זה מביא אותנו למושב החורף.

<היו"ר אלי אלאלוף:>
אתם תעבירו את זה עד מושב החורף?

<נילי דיקמן חיון:>
כן. אנחנו עושים מאמץ.

<שמואל סין הרשקו:>
אני מקווה שגם אותנו יזמינו לדיונים לפני הנוסח הסופי של התקנות ולפני ההגעה לוועדה.

<נעה בן שבת:>
הוועדה מתכנסת בדרך כלל כשיש תקנות.

<שמואל סין הרשקו:>
אני מדבר על הדיונים הפנימיים שמשרד הבריאות אמור לקיים. היה דיון כאן בוועדה במאי 2014 ולאחר מכן ישבנו עם נילי. מאז כל הנושא תקוע.

<היו"ר אלי אלאלוף:>
יש לי תירוץ אחד. אני בשנת 2014 עוד לא הייתי חבר כנסת.

<שמואל סין הרשקו:>
אני יודע.

<נעה בן שבת:>
אתה מדבר על התייעצות?
<שמואל סין הרשקו:>
אנחנו הגשנו הערות והשגות. הגשנו את זה גם לוועדה.

<היו"ר אלי אלאלוף:>
אני באמת ממליץ שתעשו סבב נוסף עם בעלי העניין שמוכנים לעזור לנו בכתיבת התקנות. הם יעשו זאת.

<שמואל סין הרשקו:>
תודה.

<דורון יהודה:>
יושב ראש ארגון נכי הפוליו בישראל. אנחנו העברנו את חוק הפוליו, מתן פיצויים לנפגעי הפוליו, בשנת 2007. היו אמורים להתקין תקנות לגבי הנושא של טיפולים וציוד עזר לנכי הפוליו. אני רוצה לומר שעד היום, בכל המכתבים שפנינו למשרד הבריאות, אין תקנות לגבי הנושאים שלנו. זה פוגע בנכים. הנכים היום סובלים מטראומה נוספת שנקראת פוסט פוליו שפוגעת באברים נוספים וגורמת לבצקות ברגליים וכאשר הנכה מבקש בעגלה רגל מתרוממת כך שהנפיחות תרד והכאב האיום יורד – ואני יכול להראות דוגמאות אצל אנשים שנמצאים כאן – לא מקבלים כי אין תקנות. במשרד הבריאות עושים מה שהם רוצים. אנחנו מבקשים מהוועדה לקבוע שחייבים להתקין תקנות לגבי ציבור נכי הפוליו.

<נעה בן שבת:>
החקיקה עברה ב-2007. הנושא הזה לא היה ברשימת הנושאים. אני מבינה שהוועדה פנתה אתמול למשרד הבריאות כדי לקבל התייחסות לנושא הזה. אני לא יודעת אם יש כבר התייחסות של משרד הבריאות.

<נילי דיקמן חיון:>
יש התייחסות ראשונית. אנחנו יכולים להגיד שאכן בנושא הזה נעשתה עבודה. יש טיוטה של תקנות שהעבודה עליה הושלמה כבר בשנת 2011, נוסח של משרד המשפטים. הכול היה במקום אבל התקנות מותנות בקבלת הסכמה של שר האוצר. התקנות הועברו להסכמת שר האוצר ואני רואה שאנשי האוצר לא נמצאים כאן. לא ניתנה הסכמה. הפנייה נעשתה לכמה שרי אוצר. זאת אומרת, לא לשר האוצר בשנת 2011 בלבד.

כרגע אני יכולה לכוון את הוועדה לכך שהבעיה לא נעוצה בהיבט המשפטי של התקנת התקנות אלא כמובן בשיקולים של תקציב.

<נעה בן שבת:>
השאלה אם חידשתם את הפנייה גם בכנסת הנוכחית.

<נילי דיקמן חיון:>
אני יכולה להתחייב בשם משרד הבריאות לשלוח תזכורת כעת, לאחר הדיון הזה, ולקבל עמדה, בין אם יש הסכמה או אם אין הסכמה – מדוע היא לא ניתנה. 

<היו"ר אלי אלאלוף:>
אני מבקש להיות מעודכן באופן אישי. תעשו את הפנייה לשר האוצר מחדש עם העתק לוועדה. אני בעצמי אעשה מעקב אחרי החלטת האוצר.

<דורון יהודה:>
הרבה מציבור נכי הפוליו הולכים לעולמם. זאת מחלה בה לאט לאט עוד מעט לא יישארו נכים. תוחלת החיים של הנכים היא קצרה מאוד. הסבל שהם סובלים הוא עצום. חייבים לסיים את זה מהר כדי שהנכים לא ימשיכו לסבול. אני מדבר אתכם על כאבים איומים. אנשים לוקחים כבר קנאביס כדי להתמודד מול בעיה שמשרד הבריאות היה צריך לפתור אותה גם ללא החקיקה.

<היו"ר אלי אלאלוף:>
אתם שמים לב שאנחנו גם במשרדים אחרים ירדנו לחוקים שממתינים לתקנות גם עשר שנים ויותר. 

<שמחה בניטה:>
זה לא בסדר שכך המדינה מתנהלת. 

<היו"ר אלי אלאלוף:>
אנחנו עושים דבר שלא נעשה לפני כן. 

<שמחה בניטה:>
אנחנו מודים לך ומעריכים אותך.

<היו"ר אלי אלאלוף:>
פעמיים בשנה נעשה מעקב אחרי התקנות. זה ברור. כל מי שהתחייב, חייב לספק את התקנות במיוחד שהוא לא מספק נייר אלא מספק פתרונות לאנשים שסובלים וזאת המטרה שלנו ואנחנו נמשיך בה.

<דורון יהודה:>
תודה רבה.

<שמחה בניטה:>
הם נלחמים אתנו. 

<היו"ר אלי אלאלוף:>
אני אגלה לכם סוד. הכנסת, יושב ראש הכנסת והמנכ"ל שלו, אתמול ביקשו מאתנו לבוא לדווח על דברים מסוג זה. אף ועדה לא עשתה את זה. זאת פעם ראשונה. אנחנו לקחנו את התפקיד שלנו ברצינות וגם אמרנו את זה אתמול במליאה, שאנחנו גם אחראים על פיקוח וביצוע הממשלה בדברים האלה.
<שמחה בניטה:>
אני גאה בך.

<דורון יהודה:>
תודה.

<שמחה בניטה:>
באמת תודה רבה לך.

<היו"ר אלי אלאלוף:>
אנחנו נתמודד ונעשה מעקב. אני סומך עליכם שלא תוותרו לי.

<נעה בן שבת:>
קיבלנו אתמול עוד פנייה, במהלך הדיון, לגבי תקנות דיור מוגן. התקנות האלה, יש כמה סטים של תקנות כאשר אחד מהם גם דורש אישור של משרד הבריאות, מעורבות של משרד הבריאות. ביקשנו לברר את עמדת משרד הבריאות. הם השיבו שהסמכות היא לא שלהם אלא בסמכות של שר הרווחה ורק התקיימה אתם התייעצות. הם טענו שההערות הועברו זה מכבר. אני מבינה שלמעשה משרד הרווחה סיים את חובת ההתייעצות.

<רות פרמינגר:>
בנושא הדיור המוגן. קודם כל, זה היה נכון, התשובה שלכם, של משרד הבריאות, לפני מספר חודשים כי היו ישיבות אצלכם במשרד עם משרד הרווחה ובסופו של יום, כאשר כולם כבר חשבו שאנחנו סיימנו את התקנות, עורכת הדין מיכל גולדברג הטילה וטו ואמרה שהיא לא מאשרת ועוד פעם מפברואר אנחנו בפינג פונג וזה לא קרה. אין הסכמה שלכם.

<נילי דיקמן חיון:>
אני לא בטוחה שזה מצב הדברים. זאת אומרת, הנושא נבדק אתמול.

<היו"ר אלי אלאלוף:>
את מומחית לנושא רוקחות?

<נילי דיקמן חיון:>
אני רק מייצגת את המשרד. שוב, אני מוסרת את מה שנמסר לי. יכול להיות שהיו התנגדויות פנימיות אבל בסופו של דבר יש החלטה של המשרד. התייעצות זו החלטה של ההנהלה. אני אברר את זה. אם יש איזשהו שובל פתוח בנושא הזה שלא נתנו את ההסכמה שלנו, אני אברר. 

אני גם חייבת לומר שהתייעצות היא לא הסכמה. זאת אומרת, אנחנו יכולים אולי להעיר הערות שלא מתקבלות.

<רות פרמינגר:>
אתם עוצמתיים וזה לא התקדם בגלל לזה.

<נעה בן שבת:>
למעשה היא אומרת שקוימה חובת ההיוועצות וזה מה שנדרש מבחינת הסמכות להתקין תקנות.

<רות פרמינגר:>
הם לא הסכימו לסעיף בנושא של סיעוד וכך זה עומד. הם כנראה לא מסכימים לאשר את התהליך הזה.

<נעה בן שבת:>
למעשה הם לא צריכים. ברגע שהם מאשרים, קוימה חובת היוועצות, הם אומרים שהם סיימו את חלקם, קיימו היוועצות, הם כמובן ירצו שיקבלו את עמדתם אבל הם לא יכולים לחייב את זה.

<רות פרמינגר:>
אדוני, עוד שאלה אחת בבקשה. 

<היו"ר אלי אלאלוף:>
לפי מה שמסבירים לי, האחריות על משרד העבודה והרווחה. הוא צריך להתייעץ עם משרד הבריאות. אנחנו נעביר את הפנייה למשרד העבודה. אל תשכחו שסיימנו את החוק רק לפני שבוע, אם אני לא טועה.

<נעה בן שבת:>
את התיקון.

<רות פרמינגר:>
אני מבקשת לשאול עוד שאלה אחת, אדוני, ואני חוזרת רגע לנושא הפוליו בכובע של הנכים. אם חוק עבר, האם יכול משרד ממשלתי לבוא ולומר שתקנות תלויות בתקציב ולכן הוא לא יתקן תקנה? הוא לא היה צריך לומר את זה במועד החקיקה של החוק?

<נילי דיקמן חיון:>
אני לא יודעת מה עמדת משרד האוצר נכון להיום. אני לא יודעת אם זה מה שהוא יגיד. אני רק יכולה לומר שזה תקוע בנושאים האלה ולא בנושאים המקצועיים של משרד הבריאות.

<היו"ר אלי אלאלוף:>
אין לי תשובה מובהקת למה שאת אומרת אבל לעומת זאת, אם משהו תקוע באחד המשרדים, מי שהזמין את חוות הדעת של אותו משרד, זאת הוועדה הזאת. תעדכנו אותנו. תאמרו לנו היכן זה תקוע ואז אנחנו נחפש בדרכים שלנו כדי לבוא, להשפיע, לשנות או לתקן. נעשה. אם אנחנו לא יודעים שזה תקוע בפינה כלשהי במשרדים, אי אפשר להתמודד. תעבירו לנו. זה טוב לכולם. תעדכנו את הוועדה. תפקידנו הוא לעשות מעקב אבל אם לא יודעים היכן זה תקוע, זה חסר.

<דורון יהודה:>
תודה אדוני.

<שמחה בניטה:>
אנחנו ממש מודים לך, אדוני.

<היו"ר אלי אלאלוף:>
זה תפקידנו. לנו כוועדה, יש לנו שלושה תפקידים: חקיקה, מעקב אחרי ביצוע הממשלה את החוקים שחוקקנו ולקיים דיון ציבורי, ואתם יודעים שאנחנו נעשה את זה.

<נעה בן שבת:>
אדוני, לדעתי עברנו על רשימת הנושאים. גם בישיבה הקודמת וגם בישיבה הנוכחית מתברר שבחלק מהנושאים אנחנו מחכים לדיווחים אבל לפחות עכשיו אנחנו יודעים מתי צפויים להגיע הדיווחים ומתי אנחנו מצפים למועדי הגעה של התקנות.

<היו"ר אלי אלאלוף:>
אני באמת מבקש שיתוף פעולה מהמשרדים. במידה ואתם נתקעים, תעדכנו אותנו. 

תודה רבה. הישיבה נעולה.

<הישיבה ננעלה בשעה 09:40.>

